Quum universa, circa dispensationem ecclesiasticam facta et deffinita, solida et inconvulsa in eternum debent existere, condecet ea litterarum apicibus denotari, quatenus simultimoda secularium rerum occupatione aliquid oblivioni humane immixtum fuerit, procul dubio ab omni memoria hominum removeatur et totius rei veritatis apponatur. Igitur notum fieri omnibus fidelibus volumus quod Hugo, Stephanus et Otgerius de Corimmanblo post multas sepissimasque sinodes Matiscensis ecclesie super injuria quam de ecclesia de Satonaco et decimis faciebant, factas a canonicis querimonias; tandem, per manum domni Berardi episcopi, ipsam beato martiri Vincentio ecclesiam et canonicis ibi Domino servientibus, cum omnibus decimis et cimiterio et oblationibus werpiverunt, concesserunt et reddiderunt, tali tantum pacto ut in vita sua annualem investituram, videlicet unum quartallum frumenti et unum micterium ordei, canonicis persolventes teneant et possideant. Et quicumque eorum obierit, semper de parte sua investituram augmentando, dimittat unum quartallum inter frumentum et ordeum, et sic tenendo, ultimo eorum defuncto, totum in pace beato martiri Vincentio et canonicis inibi degentibus sine ulla deinceps inquietudine remaneat. Si vero canonici, cum feodariis illis a quibus ipsam milites de Corimmanblo dicunt se habere ecclesiam, placitare denique voluerint et eis werpire supradictam ecclesiam fecerint, in arbitrio fuit canonicorum ut centum solidos Ugoni et Stephano et Otgerio persolventes quatenus remota prescripta defuncti fratris videlicet unius quartalli investitura, sicuti unusquisque obierit totam partem suam prelibato martiri Vincentio et canonicis ipsi servientibus integre sine ulla retractione relinquat, et vivus in omni vita sua omnibus modis pacem ibi teneat. Hanc autem convenientiam in manu domni Berardi episcopi fideliter se tenere promiserunt in perpetuum, et in fide sua se observaturos affirmaverunt sub testibus Gausceranno cantore, Bernardo archidiacono, Guidone de Romanaco, Hugone de Vitriaco, Garulfo de Berriaco, Ansedeo et Galterio de Tasiaco. Hoc factum fuit in turre predicti episcopi, vigilia Beati Andree apostoli, regnante Ludovico Francorum rege.